Nuusbaas se kop geëisVerskeie politieke partye eis die kop van eNCA se nuushoof ná ŉ twiet waarin hy reageer op die bedanking van ŉ politieke joernalis. Kanthan Pillay, nuushoof by dié 24-uur-nuuskanaal, het glo Dinsdag in ŉ twiet gereageer op die senior joernalis Samkele Maseko se bedanking deur hom te vergelyk met “’n rot wat na ŉ sinkende skip swem”. Maseko het hierop gereageer met ŉ rits twiets waarin hy Pillay daarvan beskuldig dat hy bevooroordeeld optree deur nuusberigte te sensuur om sy “vriende” te beskerm. Volgens Maseko probeer Pillay veral vir Pravin Gordhan, minister van openbare werke, beskerm. Maseko beskuldig Pillay ook daarvan dat hy hom Dinsdag na afloop van sy bedanking uit die kantoor geboender en soos ŉ “hond” hanteer het. Pillay het in Oktober oorgeneem as hoof van nuus by eNCA, maar het vroeër vanjaar opslae gemaak as medestigter van ŉ splinternuwe politieke party, naamlik Capitalist Party South Africa. Dié party kon nie daarin slaag om enige setels in die parlement te wen nie. Pillay het sedert Dinsdag sy Twitter-rekening verwyder. Die ANC se nasionale jeugtaakspan het ŉ beroep op die Suid-Afrikaanse nasionale redakteursforum (Sanef) gedoen om teen Pillay op te tree. Hulle het ook gevra dat die eNCA teen Pillay optree. Die Suid-Afrikaanse Kommunistiese Party het Pillay se twiet “rassisties” genoem en gesê dit is veral beledigend teenoor Afrikane, omdat hy hulle met rotte vergelyk. Dié party eis dat eNCA om verskoning vra vir Pillay se optrede en van hom ontslae raak. In ŉ verklaring het die EFF ook Pillay se gedrag veroordeel en die eNCA daarvan beskuldig dat hulle bevooroordeeld is teenoor die EFF, omdat hulle glo nie die party se nasionale kongres wou dek nie. Die EFF het gevra dat die nuuskanaal geboikot word.